เก้บตกการเงิน
ชี้ซอฟต์โลนไม่ทำเงินเฟ้อ
28 ม.ค. 2555

ชี้ซอฟต์โลนไม่ทำเงินเฟ้อ
นายอำพน กิตติอำพน เลขาธิการคณะรัฐมนตรีและกรรมการนโยบายการเงิน (กนง.) ระบุว่า การอัดฉีดเงินเข้าสู่ระบบ 3 แสนล้านบาท โดยการปล่อยสินเชื่ออัตราดอกเบี้ยไม่เกิน 3% ต่อปีช่วยเหลือเอสเอ็มอีและประชาชนที่ได้รับผลกระทบน้ำท่วม ภายใต้พ.ร.ก.การให้ความช่วยเหลือทางการเงินแก่ผู้ที่ได้รับความเสียหายจากอุทกภัย พ.ศ.2555 นั้น แม้ทำให้ปริมาณเงินในระบบเพิ่มขึ้น แต่มีต่ออัตราเงินเฟ้อค่อนข้างน้อย
“เงินกู้ที่เข้าสู่ระบบ 3 แสนล้านบาท จะถูกนำไปใช้ในการซ่อมแซมเครื่องจักรและฟื้นฟูการผลิต และซ่อมแซมที่อยู่อาศัยประชาชน ซึ่งคณะกรรมการธปท.ได้พิจารณาแล้ว เห็นว่าขณะนี้ความสามารถในการผลิตมีช่องว่างเพียงพอกับความต้องการที่เพิ่มขึ้น ผลกระทบต่อเงินเฟ้อจึงมีค่อนข้างน้อย และใน กนง.เองก็มองว่าเงินเฟ้อปีนี้ไม่น่ามีปัญหา” นายอำพน กล่าว
กรุงไทยจัดสัมมนาเอสเอ็มอี
ธนาคารกรุงไทยจัดสัมมนา KTB SME Restart ทางรุ่ง...รับศักราชใหม่ให้กับลูกค้าและผู้ประกอบการ SME โดยไม่คิดค่าใช้จ่าย เพื่อเตรียมพร้อมคว้าโอกาสและความสำเร็จในศักราชใหม่อันท้าทาย ในวันจันทร์ที่ 30 ม.ค.นี้ ระหว่างเวลา 13.00–16.30 น. ณ โรงแรมสยามเคมปินสกี้
SCBยืดเวลาเงินฝากดอกสูง
นายสมิทธ์ พนมยงค์ ผู้ช่วยผู้จัดการใหญ่ สายเงินฝากและการลงทุน ธนาคารไทยพาณิชย์ กล่าวว่า ธนาคารได้ขยายเวลาเงินฝากประจำพิเศษ 7 เดือน เปิดบัญชีขั้นต่ำ 5 ล้านบาท สูงสุดไม่เกิน 50 ล้านบาท อัตราดอกเบี้ย 3.30% และเงินฝากประจำพิเศษ 10 เดือน เปิดบัญชีขั้นต่ำ 5 หมื่นบาท สูงสุดไม่เกิน 5 ล้านบาท อัตราดอกเบี้ย 3.40% โครงการนี้ขยายเวลาไปถึงวันที่ 4 ก.พ.นี้